Predmet T-356/15
Republika Austrija
protiv
Europske komisije
„Državne potpore – Potpora koju je Ujedinjena Kraljevina predvidjela u korist jedinice C nuklearne elektrane Hinkley Point – Ugovor za razliku, Sporazum ministarstva i kreditno jamstvo – Odluka kojom se potpora proglašava spojivom s unutarnjim tržištem – Članak 107. stavak 3. točka (c) UFEU-a – Cilj od javnog interesa – Promicanje nuklearne energije – Potreba za državnom intervencijom – Obavijest o jamstvima – Utvrđivanje elementa potpore – Proporcionalnost – Potpora za ulaganje – Operativna potpora – Pravo na podnošenje primjedbi – Provedba postupka javne nabave – Obveza obrazlaganja”
Sažetak – Presuda Općeg suda (peto vijeće) od 12. srpnja 2018.
1.      Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji – Postizanje cilja od javnog interesa – Prikladnost, nužnost i proporcionalnost potpore – Relevantnost, u tom pogledu, postojanja tržišnih nedostataka
(čl. 107. st. 3. t. (c) UFEU-a)
2.      Sudski postupak – Intervencija – Tužba čiji je predmet potpora tužbenom zahtjevu jedne od stranaka, ali koja se temelji na različitim argumentima – Dopuštenost
(Statut Suda, čl. 40. st. 4.; Poslovnik Općeg suda, čl. 142. st. 1.)
3.      Akti institucija – Obrazloženje – Obveza – Doseg – Odluka Komisije o državnim potporama – Uzimanje u obzir konteksta i svih pravnih pravila
(čl. 296. UFEU-a)
4.      Potpore koje dodjeljuju države – Odredbe Ugovora – Područje primjene – Mjere kojima se nastoji postići cilj iz Ugovora o Euroatomu – Uključenost – Uzimanje u obzir ciljeva Ugovora o Euratomu prilikom primjene odredaba UFEU-a u području državnih potpora
(čl. 106.a st. 3. AE-a; čl. 107. UFEU-a )
5.      Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji – Postizanje cilja od javnog interesa – Pojam – Promicanje nuklearne energije – Uključenost
(čl. 1. podst. 2., čl. 2. t. (c) i čl. 192. podst. 1. AE-a; čl. 107. st. 3. t. (c) i čl. 194. st. 2. UFEU-a)
6.      Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Diskrecijska ovlast Komisije – Složena gospodarska ocjena – Sudski nadzor – Granice
(čl. 107. st. 3. t. (c) UFEU-a)
7.      Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji – Postizanje cilja od javnog interesa – Prikladnost, nužnost i proporcionalnost potpore – Komisijino ispitivanje – Obveza kvantificiranja novčane protuvrijednosti mjere potpore – Nepostojanje
(čl. 107. st. 3. t. (c) UFEU-a)
8.      Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji – Uredba br. 651/2014 kojom se određene kategorije potpora proglašavaju spojivima s unutarnjim tržištem – Nepostojanje obveznosti u okviru pojedinačnog ispitivanja
(čl. 107. st. 3. t. (c) UFEU-a; Uredba Komisije br. 651/2014)
9.      Potpore koje dodjeljuju države – Planovi potpora – Prijava Komisiji – Opseg obveze – Nužnost prijave mjera potpore u fazi planiranja – Posljedice
(čl. 108. st. 3. UFEU-a)
10.    Potpore koje dodjeljuju države – Komisijina odluka – Ocjena zakonitosti s obzirom na dostupne informacije u trenutku donošenja odluke
(čl. 108. st. 2. i čl. 263. UFEU-a)
11.    Potpore koje dodjeljuju države – Zabrana – Odstupanja – Potpore koje se mogu smatrati spojivima s unutarnjim tržištem – Ocjena s obzirom na članak 107. stavak 3. točku (c) UFEU-a – Kriteriji – Postizanje cilja od javnog interesa – Prikladnost, nužnost i proporcionalnost potpore – Ispitivanje proporcionalnosti potpore – Odvagivanje prednosti mjera potpora i njihova negativnog utjecaja na unutarnje tržište – Sastavnice unutarnjeg tržišta
(čl. 107. st. 3. t. (c) UFEU-a)
12.    Potpore koje dodjeljuju države – Odredbe Ugovora – Područje primjene – Porezi koji predstavljaju način financiranja mjere potpore – Nepostojanje nužne namjenske veze između poreza i financiranja dotične potpore – Isključenost
(čl. 107. i 108. UFEU-a)
13.    Potpore koje dodjeljuju države – Komisijino ispitivanje – Odluka o pokretanju službenog istražnog postupka predviđenog u članku 108. stavku 2. UFEU-a – Razvoj Komisijina stajališta po okončanju postupka – Razlika obrazloženja iz odluke o pokretanju službenog istražnog postupka od onog iz konačne odluke – Dopuštenost
(čl. 108. st. 2. UFEU-a; Uredba Vijeća br. 659/1999, čl. 6. st. 1.)
14.    Potpore koje dodjeljuju države – Zabrana – Odstupanja – Potpore za koje je moguće odstupanje iz članka 107. stavka 3. točke (c) UFEU-a – Operativna potpora – Isključenost – Iznimke
(čl. 107. st. 3. t. (c) UFEU-a)
15.    Usklađivanje zakonodavstava – Provedba postupaka javne nabave radova, robe i usluga – Direktiva 2004/18 – Provedba postupaka javne nabave u sektoru vodnog gospodarstva, energetskom i prometnom sektoru te sektoru poštanskih usluga – Direktiva 2004/17 – Područje primjene – Izgradnja nuklearne elektrane – Državna potpora kojom se nastoji osigurati stabilnost cijena za prodaju električne energije koju proizvede ta elektrana – Nepostojanje obveze korisnika potpore da izvrši radove, isporuči proizvode ili pruži usluge – Isključenje mjere potpore iz područja primjene direktiva 2004/17 i 2004/18
(Direktive Europskog parlamenta i Vijeća 2000/17 i 2004/18)
16.    Usklađivanje zakonodavstava – Mjere za usklađivanje – Zajednička pravila za unutarnje tržište električne energije – Direktiva 2009/72 – Stvaranje novih kapaciteta za proizvodnju energije – Obveza organiziranja natječajnog ili istovjetnog postupka – Doseg – Obveza poštovanja načela jednakog postupanja i transparentnosti – Doseg
(Direktiva Europskog parlamenta i Vijeća 2009/72, čl. 8.)
17.    Potpore koje dodjeljuju države – Komisijino ispitivanje – Upravni postupak – Komisijina obveza da pozove zainteresirane osobe da podnesu svoje primjedbe – Doseg
(čl. 108. st. 2. UFEU-a; Uredba Vijeća br. 659/1999, čl. 6. st. 1.)
1.      Da bi se potpora mogla proglasiti spojivom s unutarnjim tržištem na temelju članka 107. stavka 3. točke (c) UFEU-a, ona se mora odnositi na razvoj djelatnosti koja predstavlja cilj od javnog interesa te mora biti prikladna, nužna i proporcionalna. Nasuprot tomu, ta odredba ne sadržava izričito uvjet postojanja tržišnih nedostataka. Stoga je u okviru primjene te odredbe relevantno pitanje bi li se cilj od javnog interesa koji nastoji postići država članica ostvario bez njezine intervencije.
Iako postojanje tržišnih nedostataka može biti relevantan element za proglašenje državne potpore spojivom s unutarnjim tržištem, nepostojanje tržišnih nedostataka nema nužno za posljedicu neispunjavanje uvjeta predviđenih člankom 107. stavkom 3. točkom (c) UFEU-a. Na primjer, državna intervencija može se smatrati potrebnom u smislu te odredbe ako tržišne sile ne mogu same pravodobno ostvariti cilj od javnog interesa koji želi postići država članica, čak i ako se ne može smatrati da to tržište kao takvo ima nedostatke.
(t. 48., 150., 151.)
2.      Vidjeti tekst odluke.
(t. 54.-58.)
3.      Vidjeti tekst odluke.
(t. 63.-67., 535.)
4.      Činjenica da su odredbe Ugovora o Euroatomu posebna pravila u odnosu na odredbe UFEU-a nije protivna primjeni članka 107. UFEU-a na mjere kojima se nastoji postići cilj Ugovora o Euroatomu. Naime, s obzirom na to da se Ugovorom o Euratomu ne predviđaju iscrpna pravila o državnim potporama, članak 107. UFEU-a primjenjiv je u načelu na mjere u području nuklearne energije, čak i ako se njima nastoji postići cilj iz Ugovora o Euratomu. Međutim, u okviru primjene te odredbe na mjere koje se odnose na područje nuklearne energije, valja uzeti u obzir odredbe i ciljeve Ugovora o Euroatomu.
(t. 73., 74., 76., 78.)
5.      U skladu s člankom 107. stavkom 3. točkom (c) UFEU-a, potpore za poticanje razvoja određenih gospodarskih djelatnosti ili određenih gospodarskih područja mogu se smatrati spojivima s unutarnjim tržištem ako takve potpore ne utječu negativno na trgovinske uvjete u mjeri u kojoj bi to bilo suprotno zajedničkom interesu.
Pojam zajedničkog interesa naveden na kraju članka 107. stavka 3. točke (c) UFEU-a odnosi se na odvagivanje prednosti i nedostataka koji proizlaze iz mjere potpore te mu se protivi odobravanje mjera koje negativno utječu na trgovinske uvjete u mjeri u kojoj bi to bilo suprotno zajedničkom interesu. Cilj od javnog interesa koji se nastoji postići predmetnom mjerom ne mora nužno biti zajednički cilj svih država članica ili većine njih.
U okviru primjene članka 107. UFEU-a na mjere kojima se nastoji postići cilj koji proizlazi iz Ugovora o Euroatomu valja, među ostalim, uzeti u obzir odredbe i ciljeve Ugovora o Euroatomu. No, s obzirom na članak 1. drugi stavak i članak 2. točku (c) Ugovora o Euroatomu, Komisija ne griješi time što smatra da je država članica imala pravo odrediti da je promicanje nuklearne energije i, konkretnije, poticanje stvaranja novih kapaciteta za proizvodnju nuklearne energije, cilj od javnog interesa u smislu članka 107. stavka 3. točke (c) UFEU-a. Naime, s jedne strane, taj je cilj povezan s ciljem Zajednice Euroatom koji uključuje olakšavanje ulaganja u nuklearno područje navedeno u članku 2. točki (c) Ugovora o Euratomu te iz članka 192. prvog stavka Ugovora o Euroatomu proizlazi da države članice olakšavaju ostvarivanje zadaća Zajednice. S druge strane, iz članka 194. stavka 2. drugog podstavka UFEU-a proizlazi da svaka država članica ima pravo među različitim izvorima energije odabrati onaj koji želi.
(t. 82., 87., 95.-97.)
6.      Vidjeti tekst odluke.
(t. 160., 161., 170., 372., 420.)
7.      Kako bi mjeru potpore mogla proglasiti spojivom s unutarnjim tržištem na temelju članka 107. stavka 3. točke (c) UFEU-a, Komisija treba utvrditi da se ta mjera odnosi na cilj od javnog interesa koji je odredila država članica i da je, s obzirom na taj cilj, prikladna i nužna te da ne utječe ni na trgovinske uvjete ni na uvjete tržišnog natjecanja na način koji bi bio neproporcionalan u pogledu prednosti koje iz nje proizlaze.
Suprotno tomu, člankom 107. stavkom 3. točkom (c) UFEU-a ne zahtijeva se izričito da Komisija kvantificira točan iznos novčane protuvrijednosti koja proizlazi iz mjere potpore. Stoga, ako Komisija može zaključiti da je mjera potpore prikladna, nužna i proporcionalna, a da se pritom taj točan iznos ne navede izričito, ne može joj se prigovoriti to što ga nije kvantificirala.
(t. 248., 249.)
8.      Uredbom br. 651/2014, kojom se određene kategorije potpora proglašavaju spojivima s unutarnjim tržištem na temelju članaka 107. i 108. UFEU-a, samo se predviđa standardizirani pristup skupnog izuzeća, ali se njome ne obvezuje Komisiju u okviru pojedinačnog ispitivanja koje se provodi izravno na temelju članka 107. stavka 3. točke (c) UFEU-a.
(t. 251., 497.)
9.      Vidjeti tekst odluke.
(t. 263.-266.)
10.    Vidjeti tekst odluke.
(t. 333., 359., 361., 410., 416., 418.)
11.    U okviru primjene članka 107. stavka 3. točke (c) UFEU-a treba odvagnuti prednosti predmetnih mjera potpora i njihov negativan utjecaj na unutarnje tržište.
Prilikom utvrđivanja negativnih učinaka na unutarnje tržište, Komisija nije dužna uzeti u obzir opseg u kojem mjere potpore otežavaju zaštitu okoliša. Naime, iako se zaštita okoliša mora uključiti u definiciju i provedbu politika Unije, a posebno onih kojima je svrha uspostaviti unutarnje tržište, ona u pravom smislu riječi nije jedna od sastavnica tog unutarnjeg tržišta. To također vrijedi za načela opreznosti, onečišćivač plaća, održivosti te zaštite od terorizma.
(t. 516., 519.)
12.    Vidjeti tekst odluke.
(t. 523.)
13.    Komisijina razmatranja u odluci o pokretanju formalnog istražnog postupka propisanog u članku 108. stavku 2. UFEU-a i članku 6. stavku 1. Uredbe br. 659/1999 o utvrđivanju detaljnih pravila primjene članka 108. 108 UFEU-a čine prethodnu ocjenu. Stoga se obrazloženje odluke donesene na kraju formalnog postupka ispitivanja ne može smatrati nedovoljnim samo zbog toga što nije potpuno jednako obrazloženju iz Odluke o pokretanju formalnog istražnog postupka. Dakle, Komisija nije dužna u odluci donesenoj nakon formalnog istražnog postupka iznijeti analizu koja obuhvaća sva razmatranja iz Odluke o pokretanju formalnog istražnog postupka.
(t. 569., 627.)
14.    Operativne potpore namijenjene održavanju statusa quo ili oslobađanju poduzetnika troškova koje bi u pravilu snosio u okviru svojeg redovnog upravljanja ili svojih normalnih aktivnosti ne mogu ispuniti zahtjeve iz članka 107. stavka 3. točke (c) UFEU-a. Tako se operativnim potporama koje su ograničene na održavanje statusa quo ne može olakšati razvoj u smislu navedene odredbe. Što se pak tiče potpora koje su ograničene na smanjenje tekućih i uobičajenih operativnih troškova koje bi poduzetnik u svakom slučaju trebao snositi u okviru svoje normalne aktivnosti, ne može se smatrati da se njima nastoji postići cilj od javnog interesa u smislu te odredbe.
Naprotiv, ništa se ne protivi tomu da se mjera potpore kojom se nastoji postići cilj od javnog interesa, koja je prikladna i nužna za postizanje tog cilja, koja ne utječe negativno na trgovinske uvjete u mjeri u kojoj bi to bilo suprotno zajedničkom interesu i koja stoga ispunjava zahtjeve iz članka 107. stavka 3. točke (c) UFEU-a, proglasi spojivom s unutarnjim tržištem na temelju te odredbe, neovisno o pitanju treba li je kvalificirati kao potporu za ulaganje ili operativnu potporu.
(t. 579., 580., 583.)
15.    Vidjeti tekst odluke.
(t. 641.-676.)
16.    Vidjeti tekst odluke.
(t. 679.-689.)
17.    Vidjeti tekst odluke.
(t. 699.-728.)